पंतप्रधान नरेंद्र मोदी, सप्रेम नमस्कार, विनंती विशेष..

गेल्या दोन वर्षांपासून मराठी भाषेला ‘अभिजात’ भाषेचा दर्जा मिळावा म्हणून प्रयत्न होत असले तरी तो दर्जा अद्याप मिळालेला नाही. आता या प्रकरणी थेट पंतप्रधान नरेंद्र मोदी यांनाच साकडे घालण्यात आले असून महाराष्ट्रातून पाच लाखांहून अधिक पत्र त्यांना पाठविण्याच्या मोहिमेला सुरुवात झाली आहे. महाराष्ट्र साहित्य परिषदेने हाती घेतलेल्या या मोहिमेला अखिल भारतीय मराठी साहित्य महामंडळाचेही सहकार्य लाभले आहे.

एखाद्या भाषेला ‘अभिजात भाषा’ दर्जा मिळविण्यासाठीचे जे काही निकष आहेत त्याबाबतचे सर्व पुरावे केंद्र शासनाला सादर करण्यात आले आहेत. ‘साहित्य अकादमी’च्या भाषा तज्ज्ञांच्या समितीनेही मराठी भाषेला अभिजात भाषेचा दर्जा द्यावा, अशी शिफारस केंद्र शासनाला केली आहे. राज्य शासन स्तरावरही त्यासाठी प्रयत्न करण्यात आले असले तरीही हा दर्जा अद्याप मिळालेला नाही. महाराष्ट्र राज्य शासनाने नेमलेल्या प्रा. रंगनाथ पठारे समितीने या विषयावर संशोधन करून आपला अहवाल तीन वर्षांपूर्वीच सादर केला आहे. मराठीला अभिजात भाषेचा दर्जा मिळाला तर केंद्र शासनाकडून दरवर्षी ५०० कोटी रुपये मिळतील. दीड ते दोन वर्षांपूर्वी साहित्य अकादमीचे अध्यक्ष डॉ. विश्वनाथ प्रसाद तिवारी यांना महाराष्ट्रातून विविध स्तरातील लोकांनी पत्रे पाठविली होती. मात्र तरीही अद्याप केंद्र शासनाकडून मराठी भाषेला अभिजात भाषेचा दर्जा मिळालेला नाही. त्यामुळे आता थेट पंतप्रधान मोदींना पत्र पाठवून आवाहन करण्यात आले आहे.

या मोहिमेअंतर्गत सुमारे पाच लाख पत्रे मोदींना पाठविली जाणार आहेत. आत्तापर्यंत तामिळ, संस्कृत, तेलुगु, कन्नड, मल्याळम, ओडिसा या भाषांना अभिजात भाषेचा दर्जा मिळाला आहे.

दरम्यान मराठी भाषा दिनाच्या निमित्ताने सातारा येथे झालेल्या कार्यक्रमात आपण सहभागी झालो होतो. तेथे हे आवाहन करण्यात आले. आत्तापर्यंत या मोहिमेअंतर्गत सातारा जिल्हय़ातून ७० हजार पत्रे पाठविण्यात आली आहेत.

विविध ठिकाणांहून याविषयी विचारणा होत असून पत्राचा मसुदा सामाजिक माध्यमांवरून विचारणा केलेल्या काही लोकांना पाठवला. या मोहिमेस चांगला प्रतिसाद मिळत आहे. मात्र हे काम फक्त ‘मसाप’ व अ. भा. मराठी साहित्य महामंडळाचे नाही. महाराष्ट्राचे सर्वपक्षीय लोकप्रतिनिधी, मराठी भाषा व संस्कृतीवर प्रेम करणाऱ्या सर्वानी आणि सर्वसामान्य नागरिकांनीही या मोहिमेत सहभागी व्हावे, असे आवाहन अखिल भारतीय मराठी साहित्य महामंडळाचे अध्यक्ष डॉ. श्रीपाद भालचंद्र जोशी यांनी केले आहे.

First Published on March 20, 2017 1:42 am